Pa Nase buibui  na wanawake
Language: Swahili | Genre: Creative_writing

﻿Pa Nase buibui, na wanawake  

Hapo zamani, kulikuwa na  buibui aliyeitwa Pa Nase.  Alihisi njaa sana akaamua  kutafuta chakula.  Alienda kwa rafikiye  aliyekuwa akimpa  masaada. Lakini rafikiye  hakuwa nyumbani.  
Pa Nase, alikuwa na wazo  tofauti la kuweza kupata  chakula. Alikumbuka kuwa  mle kijijini, kulikuwa na  ghala ambamo wanawake  wa kijijini walikuwa  wakihifadhi chakula chao.  
Alinyatia akaingia katika  lile ghala na kuiba samaki  na ndizi.  
Alipokuwa njiani akirudi,  watoto waliona namna  alivyotembea kwa njia  isiyokuwa ya kawaida.  Wanawake walipojua,  walimfuata Pa Nase kwa  haraka.  
Akiwa na mifuko iliyojaa,  Pa Nase aliogopa akataka  kukimbia.  Wanawake walimshika  wakaamua kumuadhibu.  
"Hebu tumsagie kwenye  lile jiwe la kijijini," Yalol,  mmoja wa wanawake  alipendekeza.  
Pa Nase alicheka kwa  sauti akasema, "Babu  yangu huishi kwenye lile  jiwe. Kunisagia pale ni  kama kunituma  nyumbani. Asanteni!"  Wanawake waliamua  kutomsaga.  
"Tumtupe motoni," Betty  akasema.  Pa Nase alicheka tena,  akasema, "Bibi, yangu  anayenipenda sana, ni  mwenye mioto yote.  Kunitupa motoni ni kama  kunituma nyumbani.  Asanteni!" Wanawake  waliudhika sana.  
"Tukijaze kikapu matunda,  tumweke ndani kisha  tukitupe mtoni," Yabana  alipendekeza. Pa Nase  alilia, "Mkifanya hivyo,  mtaniua."  Wanawake walifurahi.  Walikijaza kikapu  matunda, wakamweka  ndani kisha wakakitupa  mtoni. 
Pa Nase alipofika katikati  ya mto, alisherehekea.  Aliyachukua baadhi ya  matunda na kuyala huku  akiwacheka wale  wanawake.  
Wanawake wale walijua  kuwa Pa Nase alikuwa  amewadanganya.  Walijaribu kumnasa, lakini  hawakuweza kwani Pa  Nase alisombwa haraka  kwa maji.  
Pa Nase alisahau kuwa  kulikuwa na wavu sehemu  ya chini ya mto. Alinaswa  kwenye wavu ule akawa  ametegwa.  Hakuna aliyeenda  kumsaidia.  


Source www.africanstorybook.org